pythainlp/thaigov-v2-corpus-22032023 huggingface dataset:
วันศุกร์ที่ 15 มกราคม 2564
​กระทรวงเกษตรฯ บูรณาการทุกภาคส่วน มุ่งสร้างความมั่นคงและยั่งยืนทางรายได้ให้เกษตรกรด้วยโรงไฟฟ้าชีวมวล
​กระทรวงเกษตรฯ บูรณาการทุกภาคส่วน มุ่งสร้างความมั่นคงและยั่งยืนทางรายได้ให้เกษตรกรด้วยโรงไฟฟ้าชีวมวล
เมื่อวันที่ 14 มกราคม 2564 นายระพีภัทร์ จันทรศรีวงศ์ รองปลัดกระทรวงเกษตรและสหกรณ์ เป็นประธานการประชุมคณะทำงานจัดทำแนวทางสร้างความมั่นคงอย่างยั่งยืนให้แก่เกษตรกรด้วยโรงไฟฟ้าชีวมวล โดยมีนายชนินทร์ รุ่งแสง คณะที่ปรึกษารัฐมนตรีว่าการกระทรวงเกษตรและสหกรณ์ และนายพลเชษฐ์ ตราโช รองเลขาธิการสำนักงานเศรษฐกิจการเกษตร ในฐานะรองประธานคณะทำงานเข้าร่วมการประชุม เพื่อสร้างโอกาสในการเพิ่มรายได้และเป็นทางเลือกใหม่ในการปลูกพืชของเกษตรกร ตามนโยบายสำคัญของ ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ภายใต้หลักตลาดนำการผลิต
นายระพีภัทร์ กล่าวว่า การขับเคลื่อนเพื่อสร้างความมั่นคงอย่างยั่งยืนให้แก่เกษตรกรด้วยโรงไฟฟ้าชีวมวล เป็นการขับเคลื่อนอย่างบูรณาการร่วมกันระหว่างภาครัฐ ภาคเอกชน ภาคประชาสังคม และภาคการศึกษา อาทิ กระทรวงเกษตรและสหกรณ์ กระทรวงพลังงาน กระทรวงทรัพยากรธรรมชาติและสิ่งแวดล้อม คณะวนศาสตร์ มหาวิทยาลัยเกษตรศาสตร์ ธ.ก.ส. สภาเกษตรกรแห่งชาติ สภาอุตสาหกรรมฯ และสภาหอการค้าฯ มีวัตถุประสงค์ที่สำคัญเพื่อแก้ไขปัญหาการปลูกพืชที่ไม่เหมาะสมกับสภาพพื้นที่ส่งผลให้ได้รับผลตอบแทนต่ำ ไปสู่พืชทางเลือกใหม่ที่เหมาะสมกับสภาพพื้นที่และมีตลาดรองรับที่แน่นอน เช่น โรงไฟฟ้าชีวมวลของชุมชน ซึ่งในหลายพื้นที่ของประเทศไทยมีพื้นที่ที่มีศักยภาพในการปลูกไม้เศรษฐกิจโตเร็ว สามารถใช้เป็นวัตถุดิบป้อนเข้าสู่โรงไฟฟ้าชีวมวลตามนโยบายของกระทรวงพลังงานได้
ทั้งนี้ ที่ประชุมได้พิจารณาสั่งการให้ดำเนินการจัดทำแนวทางส่งเสริมการปลูกพืชพลังงานชีวมวลในพื้นที่ที่ไม่เหมาะสมกับการปลูกพืชเป้าหมาย พร้อมทั้งพิจารณากรอบแนวทางการดำเนินงานที่เหมาะสม โดยมีเป้าหมายที่สำคัญเพื่อ “มุ่งสร้างความมั่นคงและยั่งยืนทางรายได้ของเกษตรกรไทย” ภายใต้หลักการตลาดนำการผลิตของรัฐมนตรีว่าการกระทรวงเกษตรและสหกรณ์
วันศุกร์ที่ 15 มกราคม 2564
สำนักงานสลากกินแบ่งรัฐบาล เปิดรับสมัครบุคคลเพื่อคัดเลือกเข้าดำรงตำแหน่งผู้อำนวยการ
สำนักงานสลากกินแบ่งรัฐบาล เปิดรับสมัครบุคคลเพื่อคัดเลือกเข้าดำรงตำแหน่งผู้อำนวยการสำนักงานสลากกินแบ่งรัฐบาล ระหว่างวันที่ 1 กุมภาพันธ์–1 มีนาคม 2564 ในวันทำการ ระหว่างเวลา 09.00–15.00 น.
สำนักงานสลากกินแบ่งรัฐบาล เปิดรับสมัครบุคคลเพื่อคัดเลือกเข้าดำรงตำแหน่งผู้อำนวยการสำนักงานสลากกินแบ่งรัฐบาล ระหว่างวันที่ 1 กุมภาพันธ์–1 มีนาคม 2564 ในวันทำการ ระหว่างเวลา 09.00–15.00 น. ณ สำนักบริหารทรัพยากรบุคคล ชั้น 7 สำนักงานสลากกินแบ่งรัฐบาล จังหวัดนนทบุรี ผู้สนใจสามารถติดตามรายละเอียดได้ที่ www.glo.or.th หรือสอบถามได้ที่ หมายเลขโทรศัพท์ 0-2528-9818 ตั้งแต่เวลา 07.30–15.30 น. เว้นวันหยุดราชการ
วันศุกร์ที่ 15 มกราคม 2564
รมว.แรงงาน มอบ กสร. เดินหน้าตรวจค้ามนุษย์ พบเมืองสองแควใช้แรงงานเด็กผิดกฎหมาย สั่งลงดาบทันที
สุชาติ ชมกลิ่น รมว.แรงงาน มอบกรมสวัสดิการและคุ้มครองแรงงาน เดินหน้าตรวจการค้ามนุษย์ด้านแรงงานในสถานประกอบกิจการ พบนายจ้างเมืองสองแควใช้แรงงานเด็กผิดกฎหมาย สั่งแจ้งความดำเนินคดีทันที พร้อมย้ำนายจ้างมีโทษหนักปรับขั้นต่ำ 4 แสน ต่อลูกจ้างหนึ่งคน
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า พล.อ.ประวิตร วงษ์สุวรรณ รองนายกรัฐมนตรี ในฐานะกำกับกระทรวงแรงงาน ได้กำชับให้ทุกหน่วยงานเร่งสร้างความตระหนักรู้ถึงปัญหาการค้ามนุษย์ จับกุม ดำเนินคดีกับผู้กระทำความผิด คุ้มครองผู้เสียหาย ให้เป็นไปตามนโยบายของรัฐบาลอย่างต่อเนื่องและจริงจัง ตนจึงได้สั่งการไปยังกรมสวัสดิการและคุ้มครองแรงงานให้ดำเนินการเชิงรุกในทุกพื้นที่ เพิ่มการประสานความร่วมมือระหว่างทีมสหวิชาชีพ และภาคประชาสังคม เดินหน้าตรวจการค้ามนุษย์ด้านแรงงานในสถานประกอบกิจการ และต้องบูรณาการงานอย่างต่อเนื่อง
ด้าน นายอภิญญา สุจริตตานันท์ อธิบดีกรมสวัสดิการและคุ้มครองแรงงาน (กสร.) กล่าวเพิ่มเติมว่า จากการดำเนินงานเชิงรุกตามนโยบายของท่านรัฐมนตรีว่าการกระทรวงแรงงาน โดยการผนึกกำลังร่วมกับ ฝ่ายปกครอง และทีมสหวิชาชีพของจังหวัดพิษณุโลกเข้าตรวจสถานประกอบกิจกลุ่มเสี่ยงพบนายจ้างปฏิบัติไม่ถูกต้องในเรื่องการจ้างแรงงานเด็กเข้าทำงาน 1 แห่ง ซึ่งมีพนักงานเป็นเด็กเสริฟอายุต่ำกว่า 18 ปี 5 คน ทั้งนี้ สำนักงานสวัสดิการและคุ้มครองแรงงานจังหวัดพิษณุโลก ได้แจ้งข้อกล่าวหาการกระทำความผิดตาม พ.ร.บ.คุ้มครองแรงงาน พ.ศ.2541 ในเรื่อง การใช้แรงงานเด็กในสถานบริการ การใช้แรงงานเด็กระหว่างเวลา 22.00 - 06:00 น. และการจ่ายค่าจ้างต่ำกว่าอัตราค่าจ้างขั้นต่ำ และแจ้งความดำเนินการคดีกับนายจ้างเรียบร้อยแล้ว จึงขอย้ำเตือนนายจ้าง เจ้าของประกอบการให้ปฏิบัติให้ถูกต้องตามกฎหมาย เพราะหากฝ่าฝืนจะมีโทษสำหรับความผิดเกี่ยวกับการใช้แรงงานเด็ก โดยมีโทษต่ำสุดปรับตั้งแต่ 400,000 บาท ถึง 2,000,000 บาท จำคุกไม่เกิน 2 ปี ถึง 4 ปี ต่อลูกจ้างหนึ่งคน หรือทั้งปรับทั้งจำ หากมีข้อสงสัยสอบถามได้ที่ สำนักงานสวัสดิการและคุ้มครองแรงงานจังหวัดทุกจังหวัด สำนักงานสวัสดิการและคุ้มครองแรงงานกรุงเทพมหานครพื้นที่ทั้ง 10 พื้นที่หรือที่ กองคุ้มครองแรงงาน กรมสวัสดิการและคุ้มครองแรงงาน โทรศัพท์ 0 2245 7170, 0 2246 6389 หรือสายด่วน 1506 กด 3
วันศุกร์ที่ 15 มกราคม 2564
วราวุธ ลงพื้นที่ป่าชุมชนหนองวัวซอ ย้ำชุมชนมีความสำคัญดูแลรักษาป่าและน้ำ
วราวุธ ลงพื้นที่ป่าชุมชนหนองวัวซอ ย้ำชุมชนมีความสำคัญดูแลรักษาป่าและน้ำ
วันนี้ (15 ม.ค. 64) เวลา 9.00 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม ลงพื้นที่มอบนโยบายและแนวทางการบริหารจัดการป่าชุมชน และพบปะเครือข่ายป่าชุมชนหนองวัวซอ พร้อมมอบหนังสือแสดงโครงการป่าชุมชนจำนวน 11 ชุมชน โดยมีนายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม และคณะผู้บริหาร ทส. เข้าร่วม และมีนายวันชัย จันทร์พร รองผู้ว่าราชการจังหวัดอุดรธานี ให้การต้อนรับ ณ โครงการปิดทองหลังพระ สืบสานแนวพระราชดำริ อ่างเก็บน้ำห้วยตาดข่า จังหวัดอุดรธานี ซึ่งรมว.ทส. ได้ปลูกต้นพะยูง ในโอกาสนี้ด้วย
นายวราวุธ ศิลปอาชา ได้กล่าวขอบคุณพี่น้องประชาชนชุมชนหนองวัวซอ ที่ร่วมมือกันดูแลพื้นที่ป่าชุมชน ทำให้พื้นที่โดยรอบมีความอุดมสมบูรณ์ และมีน้ำใช้สำหรับอุปโภคบริโภคและใช้ในการเกษตรตลอดปี ซึ่งเป็นไปตามพระราชปณิธานของในหลวงรัชกาลที่ 9 ในการให้ประชาชนเข้ามามีส่วนร่วมในการอนุรักษ์ จัดการ ฟื้นฟูให้ป่ามีความสมบูรณ์เพิ่มขึ้น และมีการใช้ทรัพยากรและผลผลิตจากป่าได้อย่างมีประสิทธิภาพ เพื่อความมั่นคงของคนในชุมชน ได้เรียนรู้การอยู่อย่างสมดุลกับธรรมชาติและดำรงชีพอยู่ได้อย่างมีความสุข และให้ทรัพยากรป่าไม้อยู่ร่วมกับคนไทยต่อไปตราบนานเท่านาน
วันศุกร์ที่ 15 มกราคม 2564
เปิด! มาตรการลดภาระ - เยียวยาโควิดระลอกใหม่
...
ในช่วงการระบาดของโรคโควิด-19 ระลอกใหม่
มีมาตรการลดภาระค่าใช้จ่ายและเยียวยาประชาชน
ที่เพิ่งผ่านความเห็นชอบของ ครม.
และเตรียมนำไปสู่การปฏิบัติจริงนับจากนี้
.
เริ่มกันที่ “มาตรการลดภาระค่าใช้จ่าย”
ลดค่าน้ำ–ไฟ 2 เดือน ให้ประชาชนและกิจการขนาดเล็ก
ช่วยค่าโทร. ค่าเน็ต/ เร่งจ้างงานเด็กจบใหม่
ช่วยเหลือผู้ประกอบการ 5 จังหวัด พื้นที่ควบคุมสูงสุด
ที่เปิดโรงงานเป็นพื้นที่กักกัน (Factory Quarantine)
.
เลื่อนสิทธิเราเที่ยวด้วยกันออกไป ถึง เม.ย. 64
จัดหาอุปกรณ์ป้องกันโควิดเพิ่มเติม
พร้อมดูแลแรงงานทั้งในและนอกระบบประกันสังคม
เช่น ลดเงินสมทบประกันสังคม เหลือ 3%
รับเงินชดเชยกรณีถูกเลิกจ้าง/ลาออก
.
สำหรับ “มาตรการเสริมสภาพคล่อง”
ทั้งผู้ประกอบการและประชาชนทั่วไป
เช่น ให้สินเชื่อดอกเบี้ยต่ำ พักชำระหนี้
บรรเทาภาระหนี้สินจากแบงค์รัฐ เป็นต้น
อ่านรายละเอียด มติ ครม. เพิ่มเติม คลิก https://www.thaigov.go.th/news/contents/details/38232
#ไทยคู่ฟ้า #รวมไทยสร้างชาติ #ร่วมต้านโควิด19
-------------------
อัลบั้มภาพ
prev
next
ข่าวที่เกี่ยวข้อง
เตือนภัย! ยาเสพติดชนิดใหม่ ฤทธิ์แรงตายเร็ว
อนุมัติงบ ! ช่วยเกษตรกรโคนม
ร่วมระลึกพระคุณครูแบบ New normal
เตรียมเปิด “คนละครึ่ง” รอบเก็บตก 20 ม.ค. นี้
คอนเฟิร์ม! เงิน 4 โครงการเยียวยาจากรัฐ ไม่ต้องเสียภาษี
วันศุกร์ที่ 15 มกราคม 2564
รมว.วราวุธ ตรวจราชการครบจังหวัดที่60 มอบระบบกระจายน้ำด้วยพลังงานแสงอาทิตย์ จ.หนองบัวลำภู
รมว.วราวุธ ตรวจราชการครบจังหวัดที่60 มอบระบบกระจายน้ำด้วยพลังงานแสงอาทิตย์ จ.หนองบัวลำภู
วันนี้ (15 ม.ค. 64) เวลา 10.30 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม ลงพื้นที่ติดตามการดำเนินงานและมอบโครงการก่อสร้างระบบกระจายน้ำด้วยพลังงานแสงอาทิตย์ศูนย์ฝึกอาชีพเรือนจำชั่วคราวบ้านห้วยเตย พร้อมรับฟังการบรรยายสรุปและมอบแนวทางการดำเนินงาน รวมถึงมอบถุงยังชีพ เพื่อเป็นขวัญและกำลังใจแก่ผู้ต้องราชทัณฑ์ชั้นเยี่ยม โดยมีนายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม และคณะผู้บริหาร ทส. เข้าร่วม และมีนางศิวพร ฉั่วสวัสดิ์ ผู้ว่าราชการจังหวัดหนองบัวลำภู ให้การต้อนรับ ณ ศูนย์ฝึกอาชีพเรือนจำชั่วคราวบ้านห้วยเตย (วัดพัชรกิติยาภาราม) จังหวัดหนองบัวลำภู ซึ่งได้เยี่ยมชมฟาร์มห้วยเตย เรือนจำท่องเที่ยวเชิงเกษตร และปลูกต้นรวงผึ้งในโอกาสนี้ด้วย
นายวราวุธ ศิลปอาชา กล่าวว่า น้ำเป็นหัวใจสำคัญในการดำเนินการหลายอย่าง ซึ่งโครงการก่อสร้างระบบกระจายน้ำด้วยพลังงานแสงอาทิตย์แห่งนี้เป็นหนึ่งในโครงการตามนโยบายของรัฐบาลที่ต้องการให้ประชาชนเข้าถึงทรัพยากรน้ำอย่างทั่วถึง โดยการพัฒนาระบบกระจายน้ำเพื่อนำน้ำเข้าพื้นที่การเกษตร เพิ่มประสิทธิภาพการใช้น้ำจากแหล่งน้ำที่มีอยู่ในพื้นที่ ให้เป็นแหล่งน้ำต้นทุนของชุมชน ทั้งนี้ ขอขอบคุณความร่วมมือจากทุกภาคส่วนในพื้นที่ ทั้งภาครัฐ ชุมชน วัดพัชรกิติยาภาราม เรือนจำชั่วคราวบ้านห้วยเตย กรมราชทัณฑ์ ในการดูแลบำรุงรักษาเพื่อให้โครงการมีความยั่งยืน และได้กล่าวทิ้งท้ายให้กำลังใจแก่ผู้ต้องราชทัณฑ์ ขอให้ดำเนินชีวิตอย่างมีวินัย มีความอดทน และมีความซื่อสัตย์ในการทำงาน เพื่อให้เป็นกำลังสำคัญในการพัฒนาสังคมไทยต่อไป
วันศุกร์ที่ 15 มกราคม 2564
การประชุมคณะกรรมการพิจารณาอุทธรณ์ ครั้งที่ 1/2564
รองปลัด กษ. เป็นประธานการประชุมคณะกรรมการพิจารณาอุทธรณ์ ครั้งที่ 1/2564
นายอำพันธุ์ เวฬุตันติ รองปลัดกระทรวงเกษตรและสหกรณ์ เป็นประธานในการประชุมคณะกรรมการพิจารณาอุทธรณ์ ครั้งที่ 1/2564 โดยมีนายวิศิษฐ์ ศรีสุวรรณ์ รองอธิบดีกรมส่งเสริมสหกรณ์ ผู้แทนจากสำนักงานปลัดกระทรวงเกษตรและสหกรณ์ กระทรวงการคลัง สำนักงานคณะกรรมการกฤษฎีกา กรรมการผู้ทรงคุณวุฒิในคณะกรรมการพัฒนาการสหกรณ์แห่งชาติ และคณะทำงานที่เกี่ยวข้อง เข้าร่วม ณ ห้องประชุมกรมส่งเสริมสหกรณ์ เทเวศร์ โดยการประชุมฯ ดังกล่าว ได้มีการพิจารณาหารือข้ออุทธรณ์ ตามระเบียบว่าด้วยการพิจารณาอุทธรณ์ พ.ศ. 2563 จำนวน 2 เรื่อง
วันศุกร์ที่ 15 มกราคม 2564
รมว.พม. หารือสำนักงบประมาณ ล็อคเป้า ปีงบ 65 พลิกฟื้นครอบครัวเปราะบางหลังโควิด
รมว.พม. หารือสำนักงบประมาณ ล็อคเป้า ปีงบ 65 พลิกฟื้นครอบครัวเปราะบางหลังโควิด
วันนี้ (15 ม.ค. 64) เวลา 10.00 น. นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานการประชุมหารือแนวทางการจัดทำงบประมาณรายจ่ายประจำปีงบประมาณ พ.ศ.2565 โดยมีผู้แทนจากสำนักงบประมาณ นำโดย นายอนันต์ แก้วกำเนิด รองผู้อำนวยการสำนักงบประมาณ และคณะ พร้อมด้วยคณะผู้บริหารกระทรวง พม. เข้าร่วมประชุม ณ ห้องประชุม กระทรวง พม. สะพานขาว ถนนกรุงเกษม กรุงเทพฯ
นายจุติ กล่าวว่า การประชุมครั้งนี้ เพื่อรับข้อเสนอแนะทิศทางการจัดทำงบประมาณของประเทศ และเพื่อให้สอดคล้องกับนโยบายของนายกรัฐมนตรี ที่ได้เน้นย้ำว่า ให้ทุกหน่วยงานจัดทำงบประมาณให้สอดคล้องกับยุทธศาสตร์ชาติ และแผนแม่บทเฉพาะกิจฯ อันเป็นผลมาจากสถานการณ์ โควิด-19 และให้เกิดการบริหารงบประมาณที่คุ้มค่า มีประสิทธิภาพ ตรงกับปัญหา และความต้องการของประชาชน เน้นนำเทคโนโลยีสารสนเทศมาใช้การทำงานให้มากขึ้น และให้ความสำคัญกับกลุ่มเปราะบาง
นายจุติ กล่าวเพิ่มเติมว่า จากนโยบายดังกล่าว กระทรวง พม. มั่นใจ พร้อมขานรับนโยบายมาขับเคลื่อนปรับเปลี่ยนวิธีการทำงานเชิงลึก เพื่อดูแลคนกลุ่มเปราะบางแก้ไขปัญหาความยากจนของครัวเรือน จึงได้จัดทำโครงการพัฒนาคุณภาพชีวิตกลุ่มเปราะบางรายครัวเรือน ที่สะท้อนให้เห็นกระบวนการส่งต่อความช่วยเหลือ เสริมพลังกลุ่มเปราะบางอย่างบูรณาการที่มีประสิทธิภาพ โดยให้ข้าราชการ พม. และอาสาสมัครพัฒนาสังคมและความมั่นคงของมนุษย์ (อพม.) ขับเคลื่อนการทำงานในลักษณะการวิเคราะห์สาเหตุปัญหารายครัวเรือน (Case Management) และจัดทำเป็นแผนพัฒนาคุณภาพชีวิตรายครัวเรือน ร่วมกับเจ้าของปัญหาเพื่อแก้ไขปัญหาความยากจนที่ตรงจุด ครบคลุมทุกมิติ ช่วยเหลือกลุ่มเปราะบางให้มีที่อยู่อาศัย มีอาชีพ-รายได้ และสามารถดูแลครอบครัวได้ ทั้งนี้ ให้ข้าราชการ พม. ทุกคน ตั้งแต่ปลัดกระทรวง จนถึงระดับปฏิบัติงาน รับผิดชอบครัวเรือนเปราะบางโดยข้าราชการ 1 คน สนับสนุนการทำงานของ อพม. 25 คน และ อพม. 1 คน ดูแล 10 ครัวเรือน โดยเชื่อมโยงการทำงานระดับพื้นที่ ร่วมกับหน่วยงานที่เกี่ยวข้อง ได้แก่ กระทรวงมหาดไทย กระทรวงสาธารณสุข กระทรวงศึกษาธิการ กระทรวงแรงงาน กระทรวงการอุดมศึกษา วิทยาศาสตร์ วิจัยและนวัตกรรม และภาคส่วนที่เกี่ยวข้อง ซึ่งใช้ระยะเวลา 6 เดือน 1 ปี หรือมากกว่านั้น ขึ้นอยู่กับสภาพปัญหารายครัวเรือนที่ผ่านกระบวนการวิเคราะห์ และสังเคราะห์ โดยนักสังคมสงเคราะห์ร่วมกับทีมสหวิชาชีพ มุ่งเป้าพัฒนาคุณภาพชีวิตกลุ่มเปราะบางให้ทุกครอบครัวมั่นคงมีความสุข เพื่อให้เป็นไปตามวิสัยทัศน์กระทรวงที่ว่า สร้างสังคมดี คนมีคุณภาพ
วันศุกร์ที่ 15 มกราคม 2564
ก.แรงงาน แจ้งข่าวดี ฝึกฟรี มีให้ทุนอบรม “การดูแลผู้สูงอายุ” การันตีมีงานทำ
รมช.แรงงาน เผย โรงพยาบาลกล้วยน้ำไทและกล้วยน้ำไทมูลนิธิ จัดโครงการอบบรมออนไลน์  หลักสูตรการดูแลผู้สูงอายุ ฝึกฟรี! จบแล้วมีงานทำ ส่งมอบโอกาสแก่ผู้ด้อยโอกาส ขาดทุนทรัพย์ หรือว่างงาน
วันที่ 15 มกราคม 2564 ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน เปิดเผยว่า กระทรวงแรงงานมีข้อตกลงความร่วมมือ ว่าด้วยการพัฒนาฝีมือแรงงาน สาขาการดูแลผู้สูงอายุร่วมกับบริษัทในเครือโรงพยาบาลกล้วยน้ำไทและกล้วยน้ำไทมูลนิธิ เพื่อการบูรณาการภารกิจร่วมกัน ระหว่าง กรมพัฒนาฝีมือแรงงานกับโรงพยาบาลกล้วยน้ำไท ในการพัฒนาแรงงานเพื่อพัฒนาบุคลากรหรือแรงงานที่ให้บริการด้านการดูแลผู้สูงอายุ ซึ่งปัจจุบันยังขาดแคลนและไม่เพียงพอต่อความต้องการ รวมถึงสนับสนุนส่งเสริมการสร้างทักษะฝีมือแรงงานให้ได้มาตรฐาน เพื่อการประกอบอาชีพทั้งในและต่างประเทศ
ศาสตราจารย์ นฤมล กล่าวเพิ่มเติมว่า ขณะนี้โรงเรียนฝึกพนักงาน โรงพยาบาลกล้วยน้ำไท จัดโครงการเรียนออนไลน์หลักสูตรการดูแลผู้สูงอายุ ซึ่งเป็นหลักสูตรที่มอบทุนการศึกษาให้ผู้ที่ด้อยโอกาส ขาดแคลนทุนทรัพย์ โดยขณะที่เรียนจะไม่มีค่าใช้จ่ายใด ๆ รวมถึงมีที่พัก อาหาร และมีชุดยูนิฟอร์มให้ระหว่างที่เข้ารับการฝึกภาคปฏิบัติ ซึ่งเมื่อจบการศึกษาหลักสูตรนี้แล้วจะได้ทำงานดูแลผู้ป่วย ผู้สูงอายุ กับบริษัท จูเนียร์ และซีเนียร์ โฮมเฮลท์แคร์ จำกัด ซึ่งเป็นหนึ่งบริษัทในเครือโรงพยาบาลกล้วยน้ำไท เป็นระยะเวลา 2 ปี โดยไม่ต้องคืนทุน แถมมีรายได้ 13,000-15,000 บาท รวมถึงค่าทำงานล่วงเวลาหรือโอที วันละ 800 บาท หลังจากที่ทำงานครบ 2 ปี ก็สามารถไปทำงานที่อื่นได้ตามต้องการ
สำหรับคุณสมบัติของผู้ที่สนใจสมัครเพื่อขอรับทุนเข้าศึกษาหลักสูตรดังกล่าว จะต้องเป็นเพศหญิง อายุ 18-35 ปี เป็นผู้ด้อยโอกาส ขาดแคนทุนทรัพย์ ว่างงาน ตกงาน วุฒิการศึกษา ม.3 ขึ้นไป มีสุขภาพแข็งแรง ไม่เป็นโรคที่เป็นอุปสรรคต่อการเรียน มีความประพฤติดี รักการบริการและช่วยเหลือผู้อื่น น้ำหนักไม่ต่ำกว่า 40 ไม่มากกว่า 75 กิโลกรัม และส่วนสูงไม่ต่ำกว่า 155 เซนติเมตร สนใจรับทุนเรียน ติดต่อได้ที่ 098-983-0414 Line@ : https://lin.ee/ioaDGJW เว็บไซต์ : www.kluaynamthaischool.com หรือ Facebook : โรงเรียนฝึกพนักงาน โรงพยาบาลกล้วยน้ำไท
“ในขณะที่การแพร่ระบาดของโรคโควิด-19 ส่งผลกระทบต่อทุกชีวิตบนโลก ทั้งทางตรงและทางอ้อม และทุกคนกำลังพยายามป้องกันตนเองจากการติดเชื้อ และกังวลกับโอกาสในการหางานทำกับสถานการณ์ที่ยังไม่แน่นอน หลักสูตรนี้จึงเป็นโอกาสที่ดีในการทำงาน สร้างรายได้ให้ตัวเองและครอบครัวท่ามกลางวิกฤตที่เกิดขึ้น เพราะเมื่อฝึกจบมีงานทำทันที” รมช.แรงงาน กล่าวในท้ายสุด
วันศุกร์ที่ 15 มกราคม 2564
รัฐมนตรีว่าการกระทรวงสาธารณสุขหารือทูตกัมพูชาแก้ปัญหาโควิด19
รัฐมนตรีว่าการกระทรวงสาธารณสุขหารือทูตกัมพูชาแก้ปัญหาโควิด19
เมื่อวันที่ 15 มกราคม 2564 นายอูก ซอร์พวน (H.E. Mr. Ouk Sorphorn) เอกอัครราชทูตราชอาณาจักรกัมพูชาประจำประเทศไทย เข้าพบ นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ณ ห้องนารี 2 ตึกนารีสโมสร ทำเนียบรัฐบาล โดยเอกอัครราชทูตฯ ได้ขอบคุณประเทศไทยที่ได้ดูแลชาวกัมพูชาในประเทศไทยเป็นอย่างดี โดยเฉพาะแรงงานกัมพูชาในช่วงการแพร่ระบาดของโรคโควิด 19 และขอให้รัฐบาลไทยดูแลชาวกัมพูชาที่ติดเชื้อโควิด 19 ในประเทศไทยอย่างต่อเนื่อง ซึ่งรัฐบาลไทยมีนโยบายอยู่แล้ว ทั้งนี้ รองนายกรัฐมนตรีและรัฐมนตรีว่าการกระทรวงสาธารณสุขได้กล่าวตอบว่ารัฐบาลไทยมีนโยบายดูแลผู้ติดเชื้อโควิด 19 ทุกคนในประเทศไทย และได้ขอให้ฝ่ายกัมพูชาสนับสนุนประเทศไทยเป็นที่ตั้งของศูนย์อาเซียนด้านภาวะฉุกเฉินทางสาธารณสุขและโรคอุบัติใหม่ ASEAN Centre for Public Health Emergencies and Emerging Diseases (ACPHEED) ซึ่งประเทศไทยมีความพร้อมที่จะดำเนินการสร้างศูนย์ดังกล่าวเพื่อสร้างมั่นคงด้านสุขภาพให้กับภูมิอาเซียนและสามารถตอบโต้ต่อภาวะฉุกเฉินด้านสาธารณสุขและโรคอุบัติใหม่ที่มีประสิทธิภาพยิ่งขึ้น
วันศุกร์ที่ 15 มกราคม 2564
กรมธนารักษ์เพิ่มประสิทธิภาพช่องทางการชำระค่าเช่าทางอิเล็กทรอนิกส์ (e-Payment) ด้วยแอปพลิเคชัน (Application) ด้านที่ราชพัสดุ TRD Smart Pay
กรมธนารักษ์เพิ่มช่องทางการรับชำระค่าเช่าและเงินอื่นๆ เกี่ยวกับที่ราชพัสดุ ผ่านแอปพลิเคชัน (Application) ด้านที่ราชพัสดุ ซึ่งได้รับความร่วมมือจากธนาคาร 7 แห่ง
วันนี้ (15 มกราคม 2564) ณ กระทรวงการคลัง นายยุทธนา หยิมการุณ อธิบดีกรมธนารักษ์ เปิดเผยว่า จากการที่กรมธนารักษ์ได้ดำเนินโครงการเพิ่มประสิทธิภาพช่องทางการชำระค่าเช่าทางอิเล็กทรอนิกส์ (e-Payment) มาอย่างต่อเนื่อง โดยปัจจุบันมีช่องทางการชำระค่าเช่าและเงินอื่นๆ เกี่ยวกับที่ราชพัสดุผ่านช่องทางอิเล็กทรอนิกส์ (e-Payment) ทั้งสิ้น จำนวน 15 ช่องทาง โดยในปี 2564 ได้เพิ่มช่องทางการรับชำระค่าเช่าและเงินอื่นๆ เกี่ยวกับที่ราชพัสดุ ผ่านแอปพลิเคชัน (Application) ด้านที่ราชพัสดุ ซึ่งได้รับความร่วมมือจากธนาคาร 7 แห่ง ได้แก่ ธนาคารกรุงไทย จำกัด (มหาชน) ธนาคารออมสิน ธนาคารกรุงศรีอยุธยา จำกัด (มหาชน) ธนาคารไทยพาณิชย์ จำกัด (มหาชน) ธนาคารทหารไทย จำกัด (มหาชน) ธนาคารกสิกรไทย จำกัด (มหาชน) และธนาคารกรุงเทพ จำกัด (มหาชน) และสามารถเปิดให้บริการได้ตั้งแต่เดือนกุมภาพันธ์ 2564 เป็นต้นไป
อธิบดีกรมธนารักษ์กล่าวต่อว่า ปัจจุบันกรมธนารักษ์มีผู้เช่าที่ราชพัสดุทั่วประเทศ ประมาณ 182,000 ราย แบ่งเป็นผู้เช่าที่ดินราชพัสดุ ประมาณ 160,000 ราย และผู้เช่าอาคารราชพัสดุ ประมาณ 22,000 ราย มีผลการจัดเก็บรายได้เฉลี่ยย้อนหลัง 3 ปี ประมาณ 10,000 ล้านบาท เป็นรายได้จากการบริหารจัดการด้านที่ราชพัสดุ ประมาณ 9,000 ล้านบาท โดยการให้บริการรับชำระค่าเช่าผ่านแอปพลิเคชัน (Application) จะเป็นทางเลือกที่อำนวยความสะดวกให้กับผู้เช่าที่ราชพัสดุในยุคปัจจุบันมากยิ่งขึ้น สามารถลดภาระค่าใช้จ่ายและระยะเวลาในการเดินทางไปชำระค่าเช่า อีกทั้ง ยังเป็นทางเลือกใหม่ของผู้เช่าที่ราชพัสดุ ที่ต้องปรับพฤติกรรมเข้าสู่การใช้ชีวิตวิถีใหม่ (New Normal) โดยการสร้างระยะห่างทางสังคม (Social Distancing) เพื่อลดการแพร่ระบาดของเชื้อไวรัสโคโรนา (COVID-19) อีกทางหนึ่งด้วย
สำหรับการให้บริการรับชำระเงินผ่านแอปพลิเคชัน (Application) ภายใต้ชื่อ “TRD Smart Pay” สามารถดาวน์โหลดไว้บนโทรศัพท์เคลื่อนที่หรือแท็บเล็ต โดยมีช่องทางให้เลือกชำระ 2 ช่องทาง ประกอบด้วย การชำระเงินออนไลน์ผ่านบัญชีธนาคารต่างๆ (Page to Page) และการชำระเงินออนไลน์ผ่านบัตรเครดิต/เดบิต (Payment Gateway) ซึ่งไม่มีค่าใช้จ่ายในการใช้บริการแต่อย่างใด
นอกจากนี้ กรมธนารักษ์อยู่ระหว่างจัดทำใบเสร็จรับเงินอิเล็กทรอนิกส์ (e-Receipt) รองรับการให้บริการชำระเงินค่าเช่าผ่านแอปพลิเคชัน (Application) และบริการทางอิเล็กทรอนิกส์ (e-Service) ด้านที่ราชพัสดุ ของกรมธนารักษ์ เพื่อลดปัญหาการจัดการข้อมูลหรือเอกสารที่อยู่ในรูปของกระดาษ ประหยัดเวลาและค่าใช้จ่ายในการจัดส่งเอกสาร สร้างความมั่นใจในการชำระเงินผ่านช่องทางอิเล็กทรอนิกส์ (e-Payment) ให้กับผู้เช่าที่ราชพัสดุ เกิดประสิทธิภาพและประสิทธิผลสูงสุด ซึ่งเป็นการสนับสนุนนโยบาย National e-Payment ของรัฐบาลอย่างต่อเนื่องอีกด้วย อธิบดีกรมธนารักษ์กล่าวในตอนท้าย
วันศุกร์ที่ 15 มกราคม 2564
จุรินทร์ นำทีม ปชป.ลงใต้ มอบถุงยังชีพช่วยน้ำท่วม ปัตตานี ยะลา นราธิวาส 10,000 ชุด พร้อมกำชับ พณ.จว. ดูแลสินค้าอย่าให้ขาดแคลนและฉวยโอกาสขึ้นราคาเด็ดขาด
จุรินทร์ นำทีม ปชป.ลงใต้ มอบถุงยังชีพช่วยน้ำท่วม ปัตตานี ยะลา นราธิวาส 10,000 ชุด พร้อมกำชับ พณ.จว. ดูแลสินค้าอย่าให้ขาดแคลนและฉวยโอกาสขึ้นราคาเด็ดขาด
วันที่ 14 มกราคม 2564 เวลา 13.30 นายจุรินทร์ ลักษณวิศิษฏ์ หัวหน้าพรรคประชาธิปัตย์ รองนายกรัฐมนตรี และรัฐมนตรีว่าการกระทรวงพาณิชย์และคณะลงพื้นที่มอบสิ่งของบรรเทาทุกข์ให้แก่พี่น้องประชาชนผู้ประสบอุทกภัยภาคใต้ โดยเวลา 13.30 น.ที่โรงเรียนวัดโคกหญ้าคา ตำบลคลองใหม่ อำเภอยะรัง จังหวัดปัตตานี 14.25 น. มอบสิ่งของบรรเทาทุกข์ให้แก่พี่น้องประชาชนผู้ประสบอุทกภัย ณ โรงเรียนบ้านบินยา หมู่ 2 ตำบลคลองใหม่ อำเภอยะรัง จังหวัดปัตตานี 15.50 น. มอบสิ่งของบรรเทาทุกข์ให้แก่พี่น้องประชาชนผู้ประสบอุทกภัย ณ อบต.มะนังดาลำ อำเภอสายบุรี จังหวัดปัตตานี จากนั้น 16.45 น. ตรวจเยี่ยมโครงการพาณิชย์ลดราคา! เพื่อประชาชน New Year Grand Sale 2021 ณ ร้านอีฟ แอนด์ อาร์ม มินิมาร์ท อำเภอสายบุรี จังหวัดปัตตานี 17.20 น. มอบสิ่งของบรรเทาทุกข์ให้แก่พี่น้องประชาชนผู้ประสบอุทกภัย ณ โรงเรียนบ้านกลาพอ ตำบลเตราะบอน อำเภอสายบุรี จังหวัดปัตตานี
โดยนายจุรินทร์ กล่าวว่า นำคณะพรรคประชาธิปัตย์และถุงยังชีพทั้งหมดรวมแล้ว 2,000 ชุด 4 จุด โดยมูลนิธิ ม.ร.ว. เสนีย์ ปราโมช ที่มีตนเป็นประธาน ได้มีการจัดถุงยังชีพสำหรับลงไปช่วยเหลือพี่น้องจังหวัดชายแดนภาคใต้ผู้ประสบภัยน้ำท่วมรวมทั้งสิ้น 10,000 ชุด โดย 2,000 ชุดนี้อยู่ในจำนวนนั้นด้วย จะมาช่วยเป็นส่วนหนึ่งในการบรรเทาความเดือดร้อนให้กับพี่น้องประชาชนในฐานะของมูลนิธิ ม.ร.ว.เสนีย์ ปราโมช นอกจากที่ส่วนราชการต่างๆ ที่มีหน้าที่ดำเนินการตามภารกิจของแต่ละหน่วยงานอยู่แล้ว
นายจุรินทร์ บอกด้วยว่า ครั้งนี้จะไปตรวจโครงการพาณิชย์ลดราคา! ช่วยประชาชน ล็อตที่ 8 ที่อำเภอสายบุรีด้วย ซึ่ง ล็อต 8 ลดราคามาตั้งแต่กลางเดือนธันวาคมและจะสิ้นสุดในวันที่ 31 มกราคม 2564 มีสินค้าที่เข้าร่วมรายการ ถึง 22,000 รายการ ลดสูงสุดถึงร้อยละ 85 ส่วน ภาคบริการมีมากกว่า 500 บริการ ที่ร่วมลดราคาลดสูงสุดถึงร้อยละ 87
" นอกจากนั้นยังได้กำชับให้พาณิชย์จังหวัดที่อยู่ในพื้นที่ประสบภัยน้ำท่วมไปตรวจตราเรื่องสินค้าอย่าให้เกิดการขาดแคลนเพราะพื้นที่น้ำท่วมหลายครั้งจะพบปัญหาการขาดแคลนสินค้าตามมา รวมทั้งเข้าไปตรวจตราอย่าให้มีการฉวยโอกาสขึ้นราคาสินค้าซ้ำเติมผู้ประสบอุทกภัยเกิดขึ้นเด็ดขาด" หัวหน้าพรรคประชาธิปัตย์ รองนายกรัฐมนตรี และรัฐมนตรีว่าการกระทรวงพาณิชย์กล่าว
วันศุกร์ที่ 15 มกราคม 2564
สรรพากรต่อเวลาอีก 3 ปี สำหรับการขยายเวลายื่นแบบและชำระภาษีทางอินเทอร์เน็ตทุกประเภทภาษี
กรมสรรพากรต่อเวลาให้อีก 3 ปี สำหรับการขยายเวลาการยื่นแบบและชำระภาษีผ่านระบบเครือข่ายอินเทอร์เน็ตออกไปอีก 8 วัน นับแต่วันพ้นกำหนดเวลาการยื่นแบบแต่ละประเภท เริ่มตั้งแต่วันที่ 1 กุมภาพันธ์ 2564 ถึงวันที่ 31 มกราคม 2567
กรมสรรพากรต่อเวลาให้อีก 3 ปี สำหรับการขยายเวลาการยื่นแบบและชำระภาษีผ่านระบบเครือข่ายอินเทอร์เน็ตออกไปอีก 8 วัน นับแต่วันพ้นกำหนดเวลาการยื่นแบบแต่ละประเภท เริ่มตั้งแต่วันที่ 1 กุมภาพันธ์ 2564 ถึงวันที่ 31 มกราคม 2567 เพื่อสนับสนุนให้ผู้ประกอบการและผู้เสียภาษีทำธุรกรรมภาษีที่บ้าน TAX from Home ช่วยลดและป้องกันการแพร่ระบาดของโรคติดเชื้อไวรัสโคโรนา 2019 (COVID – 19)
นางสมหมาย ศิริอุดมเศรษฐ ที่ปรึกษาด้านยุทธศาสตร์การจัดเก็บภาษี (กลุ่มธุรกิจพลังงาน) ในฐานะโฆษกกรมสรรพากร เปิดเผยว่า “กระทรวงการคลังได้ประกาศขยายกำหนดเวลาการยื่นแบบแสดงรายการ และชำระภาษีผ่านระบบเครือข่ายอินเทอร์เน็ตออกไปอีก 8 วัน นับแต่วันพ้นกำหนดเวลาการยื่นแบบแสดงรายการภาษีตามที่กฎหมายกำหนด โดยขยายเวลาต่อไปอีก 3 ปี เริ่มตั้งแต่วันที่ 1 กุมภาพันธ์ 2564 ถึงวันที่ 31 มกราคม 2567 เป็นการขยายกำหนดเวลาการยื่นแบบแสดงรายการภาษี การชำระภาษี และการนำส่งภาษีตามประมวลรัษฎากรสำหรับภาษีเงินได้บุคคลธรรมดา (ภ.ง.ด.90 ภ.ง.ด.91 และ ภ.ง.ด.94) ภาษีเงินได้นิติบุคคล (ภ.ง.ด.50 ภ.ง.ด.51 ภ.ง.ด.52 ภ.ง.ด.54 และ ภ.ง.ด.55) ภาษีเงินได้หัก ณ ที่จ่าย (ภ.ง.ด.1 ภ.ง.ด.2 ภ.ง.ด.3 และ ภ.ง.ด.53) ภาษีมูลค่าเพิ่ม (ภ.พ.30 และ ภ.พ.36) และภาษีธุรกิจเฉพาะ (ภ.ธ.40) ผ่านระบบเครือข่ายอินเทอร์เน็ต ที่ www.rd.go.th ซึ่งจะช่วยให้ผู้เสียภาษีได้รับความสะดวก รวดเร็ว ทั้งนี้ เพื่อเป็นการส่งเสริมและสนับสนุนให้ผู้มีหน้าที่เสียภาษี หรือนำส่งภาษี ยื่นแบบแสดงรายการภาษีผ่านระบบเครือข่ายอินเทอร์เน็ตเพิ่มขึ้น และสอดคล้องกับนโยบาย Thailand 4.0”
โฆษกกรมสรรพากร กล่าวเพิ่มเติมว่า “กรมสรรพากรสนับสนุนให้ผู้ประกอบการและประชาชนใช้บริการทำธุรกรรมภาษีที่บ้าน TAX from Home ในทุกขั้นตอน เพราะง่าย สะดวก ปลอดภัย ไม่ต้องเดินทาง มีการเว้นระยะห่างทางสังคม ช่วยลดและป้องกันการแพร่ระบาดของโรคติดเชื้อไวรัสโคโรนา 2019 (COVID – 19)และสำหรับผู้ประกอบการและผู้เสียภาษีที่ยื่นแบบผ่านระบบเครือข่ายอินเทอร์เน็ต ยังได้รับการยกเว้นค่าธรรมเนียมการใช้บริการชำระภาษี หากชำระภาษีผ่าน QR Code หรือช่องทางอิเล็กทรอนิกส์อื่นๆ ตามเงื่อนไขของธนาคาร”
สำหรับผู้ที่มีข้อสงสัยสามารถสอบถามข้อมูลเพิ่มเติมได้ที่ศูนย์สารนิเทศสรรพากร (RD Intelligence Center) โทร.1161 หรือที่สำนักงานสรรพากรทุกแห่งทั่วประเทศ
กรมสรรพากร สำนักงานเลขานุการกรม
โทร. 0 2272 9529-30 โทรสาร 0 2617 3324
หรือศูนย์สารนิเทศสรรพากร 1161 (RD Intelligence Center)
วันศุกร์ที่ 15 มกราคม 2564
"อนุชา" เน้นย้ำ สคบ.บังคับใช้กฎหมายอย่างเด็ดขาด ทำงานเชิงรุก หากพบการหลอกลวง ทำให้ผู้บริโภคเดือดร้อน
นายอนุชา นาคาศัย รัฐมนตรีประจำสำนักนายกรัฐมนตรี เน้นย้ำ สคบ.บังคับใช้กฎหมายอย่างเด็ดขาด ทำงานเชิงรุก หากพบการหลอกลวง ทำให้ผู้บริโภคเดือดร้อน
นายอนุชา นาคาศัย รัฐมนตรีประจำสำนักนายกรัฐมนตรีเปิดเผยว่าจากสถานการณ์การแพร่ระบาดของโรคโควิด-19 ในประเทศไทย ทำให้ประชาชนปรับเปลี่ยนพฤติกรรมหันมาใช้จ่ายซื้อของทางสื่อออนไลน์มากขึ้น ในฐานะประธานคณะกรรมการคุ้มครองผู้บริโภค ได้สั่งการให้สำนักงานคณะกรรมการคุ้มครองผู้บริโภคคุมเข้มการขายสินค้าทางสื่อออนไลน์ กำชับให้ทำงานเชิงรุกอย่างครอบคลุม ให้หน่วยงานภาครัฐและเอกชนร่วมมือป้องกันแก้ปัญหา และให้ความรู้กับผู้บริโภคได้รู้เท่าทันกลโกงใหม่ ๆ ที่เกิดขึ้น รวมถึงให้เฝ้าระวังสินค้าที่ผิดกฎหมาย คัดกรองผู้ขายสินค้าเพื่อสร้างความเชื่อมั่นป้องกันไม่ให้ผู้บริโภคถูกหลอกลวง ทั้งนี้ หากพบเจอให้รีบแจ้งที่ สายด่วน สคบ. 1166 เพื่อดำเนินการเอาผิดทันที
รัฐมนตรีประจำสำนักนายกรัฐมนตรีระบุปัจจุบันการซื้อขายออนไลน์มีแนวโน้มเข้าข่ายเป็นคดีอาญามากขึ้น มีผู้บริโภคถูกฉ้อโกงในรูปแบบต่าง ๆ เช่น ซื้อสินค้ามาแล้วเกิดปัญหาแต่หาตัวตนของผู้ขายไม่ได้ ปิดเว็บไซต์หนี หรือผู้บริโภคโอนเงินไปแล้วกลับไม่ส่งสินค้ามาให้ เป็นต้น โดยได้เน้นย้ำให้ สคบ. บังคับใช้กฎหมายเข้มงวดมากขึ้น หากพบว่ามีการหลอกลวง หรือทำให้ผู้บริโภคเดือดร้อนให้ดำเนินการอย่างเด็ดขาดทั้งกฎหมายของ สคบ. หรือประสานหน่วยงานอื่นนำกฎหมายที่ดูแลอยู่ไปดำเนินการบังคับใช้
“สถานการณ์การแพร่ระบาดของโรคโควิด-19 ในประเทศไทย พี่น้องประชาชนต่างได้รับผลกระทบไปตาม ๆ กัน ขอให้ผู้ขายสินค้าออนไลน์อย่าซ้ำเติมความเดือดร้อนด้วยการขายสินค้าไม่ได้มาตรฐาน ฉ้อโกงผู้บริโภค ขอให้ซื่อสัตย์ เห็นอกเห็นใจซึ่งกันและกัน ก้าวผ่านสถานการณ์ไปด้วยกัน" รัฐมนตรีประจำสำนักนายกรัฐมนตรีกล่าว
-----------------
วันศุกร์ที่ 15 มกราคม 2564
ศบค.มท. ส่วนหน้า รับมอบแอลกอฮอล์ล้างมือและหน้ากากอนามัยจากไทยเบฟ เพื่อสนับสนุนภารกิจโรงพยาบาลสนาม 9 แห่ง ในเขตพื้นที่ควบคุมสูงสุดและเข้มงวด
ศบค.มท. ส่วนหน้า รับมอบแอลกอฮอล์ล้างมือและหน้ากากอนามัยจากไทยเบฟ เพื่อสนับสนุนภารกิจโรงพยาบาลสนาม 9 แห่ง ในเขตพื้นที่ควบคุมสูงสุดและเข้มงวด
เมื่อวันที่ 14 ม.ค. 64 เวลา 14.30 น. นายสมคิด จันทมฤก รองปลัดกระทรวงมหาดไทยด้านบริหาร ในฐานะหัวหน้าผู้ปฏิบัติหน้าที่ ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 กระทรวงมหาดไทย ส่วนหน้า (ศบค.มท. ส่วนหน้า) เป็นผู้แทนรับมอบแอลกอฮอล์ล้างมือ และหน้ากากอนามัยเพื่อสนับสนุนภารกิจโรงพยาบาลสนามในพื้นที่จังหวัดสมุทรสาคร โดยมี นายนุสรณ์ ตั้นพันธ์ กรรมการผู้จัดการ บริษัท สุรากระทิงแดง (1988) จำกัด ในฐานะผู้แทนบริษัท ไทยเบฟเวอเรจ จำกัด (มหาชน) ร่วมส่งมอบ
นายสมคิด จันทมฤก กล่าวว่า ในนามของ ศบค.มท. ส่วนหน้า ตลอดจนผู้ปฏิบัติงานในพื้นที่จังหวัดสมุทรสาครซึ่งมีผู้ว่าราชการจังหวัดสมุทรสาครเป็นผู้ควบคุมและกำกับดูแลการบริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ขอขอบคุณบริษัท ไทยเบฟเวอเรจ จำกัด (มหาชน) ที่ได้มีส่วนร่วมในการสนับสนุนแอลกอฮอล์ล้างมือ หน้ากากอนามัย Surgical mask และ N95 ตลอดจนอุปกรณ์อื่น ๆ ที่มีความจำเป็น เพื่อใช้ในภารกิจโรงพยาบาลสนามในพื้นที่จังหวัดสมุทรสาครหรือ “ศูนย์ห่วงใยคนสาคร” รวมถึงโรงพยาบาลสนามในเขตพื้นที่จังหวัดควบคุมสูงสุดและเข้มงวด รวม 9 แห่ง ซึ่งจะได้มอบให้หน่วยงานที่เกี่ยวข้องนำไปดำเนินการต่อไป โดยจะสนับสนุนการปฏิบัติงานตามมาตรการของศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (ศบค.) ให้เกิดประสิทธิภาพและเกิดประโยชน์สูงสุดกับพี่น้องประชาชน
วันศุกร์ที่ 15 มกราคม 2564
รมว.ยุติธรรม ประชุมคณะกรรมาธิการวิสามัญพิจารณาร่างพระราชบัญญัติยาเสพติดให้โทษ (ฉบับที่ ..) พ.ศ. .... สภาผู้แทนราษฎร ครั้งที่ ๓
นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานการประชุมคณะกรรมาธิการวิสามัญพิจารณาร่างพระราชบัญญัติยาเสพติดให้โทษ (ฉบับที่ ..) พ.ศ. .... สภาผู้แทนราษฎร ครั้งที่ ๓
ในวันศุกร์ที่ ๑๕ มกราคม ๒๕๖๔ เวลา ๐๙.๓๐ น.
ณ ห้องประชุมคณะกรรมาธิการ (สผ.) ๔๑๙ ชั้น ๔ อาคารรัฐสภา
นายสมศักดิ์ เทพสุทิน รัฐมนตรีว่าการกระทรวงยุติธรรม
เป็นประธานการประชุมคณะกรรมาธิการวิสามัญพิจารณาร่างพระราชบัญญัติยาเสพติดให้โทษ
(ฉบับที่ ..) พ.ศ. .... สภาผู้แทนราษฎร ครั้งที่ ๓ โดยมีคณะกรรมาธิการฯ เข้าร่วมการประชุม
โดยที่ประชุมได้พิจารณาร่างรายงานการพิจารณาของคณะกรรมาธิการวิสามัญพิจารณาร่างพระราชบัญญัติ
ยาเสพติดให้โทษ (ฉบับที่ ..) พ.ศ. ....
โดยที่ประชุม ได้มีการปรับแก้ไขร่างรายงานในส่วนข้อสังเกตของคณะกรรมาธิการ และขอให้หน่วยงานที่เกี่ยวข้องประชาสัมพันธ์ให้ประชาชนได้รับทราบถึงกำหนดเวลาที่พืชกระท่อมจะถูกถอดจากยาเสพติดให้โทษ ตาม
พระราชบัญญัตินี้
นอกจากนี้ ประธานกรรมาธิการ ได้ประสานงานเพื่อบรรจุร่าง พระราชบัญญัตินี้ในการประชุมสภาผู้แทนราษฎร และเพื่อส่งให้วุฒิสภาได้พิจารณาต่อไป
วันศุกร์ที่ 15 มกราคม 2564
เตือนภัย! ยาเสพติดชนิดใหม่ ฤทธิ์แรงตายเร็ว
...
เป็นเรื่องที่ต้องรีบเตือนภัย สำหรับยาเสพติดชนิดใหม่
ที่ปัจจุบันกลุ่มวัยรุ่นนิยมนำมาเสพจนเกิดอันตรายถึงชีวิต
.
“ยาเคนมผง” เป็นสารเสพติดที่มีส่วนผสมของสารหลายชนิด
ผสมกันจนมีลักษณะละเอียดคล้ายนมผง
เช่น เคตามีน ที่ออกฤทธิ์หลอนประสาทอย่างรุนแรง
และเฮโรอีน ที่กดประสาทอย่างรุนแรง เช่นกัน
.
เมื่อผู้เสพเสพยาเข้าสู่ร่างกายแล้ว
จะทำให้มีอาการประสาทหลอน จนถึงหัวใจหยุดเต้น
ยิ่งถ้าดื่มแอลกอฮอล์ร่วมด้วย จะยิ่งเพิ่มความเสี่ยง
ทำให้เสียชีวิตได้ทันที แม้จะเสพเป็นครั้งแรกก็ตาม
.
แอดมินขอฝากให้ทุกคนร่วมเป็นหูเป็นตา
สังเกตพฤติกรรมบุตรหลาน หรือคนรอบข้าง
หากพบว่ามีพฤติกรรมเสี่ยงเสพยา ให้รีบพูดคุยด้วยเหตุผล
หรือขอรับคำปรึกษาได้ที่ สายด่วนยาเสพติด 1165
.
สำหรับผู้ที่ต้องการบำบัดรักษาผู้ติดยาเสพติด ติดต่อได้ที่
สถาบันบำบัดรักษาและฟื้นฟูผู้ติดยาเสพติดแห่งชาติบรมราชชนนี
โทร. 0 2531 0080 – 4
หรือ โรงพยาบาลธัญญารักษ์ ส่วนภูมิภาค 6 แห่ง
ได้แก่ จ.เชียงใหม่ แม่ฮ่องสอน ขอนแก่น อุดรธานี สงขลา ปัตตานี
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันศุกร์ที่ 15 มกราคม 2564
วราวุธ ตรวจเยี่ยมการปฏิบัติงานอุทยานฯภูเรือ เน้นบริการสร้างความประทับใจให้ประชาชน
วราวุธ ตรวจเยี่ยมการปฏิบัติงานอุทยานฯภูเรือ เน้นบริการสร้างความประทับใจให้ประชาชน
วันนี้ (15 ม.ค. 64) เวลา 16.30 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม ลงพื้นที่ตรวจติดตามสถานการณ์ทรัพยากรธรรมชาติและสิ่งแวดล้อมอุทยานแห่งชาติภูเรือ มอบแนวทางการดำเนินงาน ให้ขวัญกำลังใจแก่เจ้าหน้าที่ในการปฏิบัติงาน และปลูกต้นสนสามใบบริเวณอุทยาน โดยมีนายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม และคณะผู้บริหาร ทส. เข้าร่วม ณ อุทยานแห่งชาติภูเรือ จังหวัดเลย
นายวราวุธ ศิลปอาชา ได้กล่าวขอบคุณเจ้าหน้าที่ทุกคนที่ปฏิบัติหน้าที่ในการดูแลอุทยานแห่งชาติให้อยู่ในสภาพที่สมบูรณ์ และพร้อมในการต้อนรับนักท่องเที่ยว การดูแลทรัพยากรและนักท่องเที่ยวไปพร้อมกันนั้นไม่ใช่เรื่องง่าย ดังนั้น การทำงานร่วมกับประชาชนในพื้นที่เป็นสิ่งที่ควรให้ความสำคัญ และขอให้ปฏิบัติหน้าที่ด้วยความมีวินัย มีความอดทน และซื่อสัตย์ ยึดถือกฎระเบียบของอุทยานอย่างเคร่งครัด และได้กล่าวเป็นกำลังใจให้ทุกคนในการดูแลนักท่องเที่ยวให้ได้รับความปลอดภัยและความประทับใจ เพื่อให้อุทยานแห่งชาติเป็นสถานที่ท่องเที่ยวที่สร้างรายได้ ควบคู่ไปกับการคงอยู่ของทรัพยากรธรรมชาติและสิ่งแวดล้อมที่ดี
วันศุกร์ที่ 15 มกราคม 2564
ดีอีเอส ร่วม NT- สตช. หารือแนวทางการบูรณาการระบบวิทยุ PS-LTE
ดีอีเอส ร่วม NT- สตช. หารือแนวทางการบูรณาการระบบวิทยุ PS-LTE
เมื่อวันที่ 15 มกราคม 2564 นายภูเวียง ประคำมินทร์ รองปลัดกระทรวงดิจิทัลเพื่อเศรษฐกิจและสังคม เป็นประธานการประชุมหารือร่วมกับ ผู้แทนจากบริษัท โทรคมนาคมแห่งชาติ จำกัด (มหาชน) หรือ NT และ สำนักงานตำรวจแห่งชาติ หรือ สตช. เพื่อพิจารณา เรื่อง แนวทางการบูรณาการระบบวิทยุ PS-LTE ผ่านระบบการประชุมทางไกล ณ ห้องประชุม 801 ชั้น 8 สำนักงานปลัดกระทรวงดิจิทัลเพื่อเศรษฐกิจและสังคม ศูนย์ราชการฯ แจ้งวัฒนะ
**************
วันศุกร์ที่ 15 มกราคม 2564
​วราวุธ ย้ำ ไม่ว่าแล้งแค่ไหน พี่น้องประชาชนต้องมีน้ำกินน้ำใช้ พร้อมส่งมอบน้ำบาดาลเกษตรแปลงใหญ่ ให้บ้านหนองอุมลัว จ.เลย
​วราวุธ ย้ำ ไม่ว่าแล้งแค่ไหน พี่น้องประชาชนต้องมีน้ำกินน้ำใช้ พร้อมส่งมอบน้ำบาดาลเกษตรแปลงใหญ่ ให้บ้านหนองอุมลัว จ.เลย
วันนี้ (15 ม.ค. 64) เวลา 15.30 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม ลงพื้นที่ตรวจติดตามความก้าวหน้าโครงการศึกษาพัฒนาน้ำบาดาลเพื่อการเกษตรแปลงใหญ่ (โครงการต่อยอด) ที่บ้านหนองอุมลัว อำเภอด่านซ้าย จังหวัดเลย ซึ่งเป็นพื้นที่ 1 ใน 17 แห่ง ที่กรมทรัพยากรน้ำบาดาลดำเนินการต่อเนื่องในระยะที่ 2 ต่อจากโครงการนำร่องการพัฒนาน้ำบาดาลเพื่อการเกษตรแปลงใหญ่ 6 พื้นที่ต้นแบบ โดยมีนายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม และคณะผู้บริหาร ทส. เข้าร่วม และมีนายชัยธวัช เนียมศิริ ผู้ว่าราชการจังหวัดเลย ให้การต้อนรับ ณ บ้านหนองอุมลัว อำเภอด่านซ้าย จังหวัดเลย
นายวราวุธ ศิลปอาชา กล่าวว่า โครงการศึกษาพัฒนาน้ำบาดาลเพื่อการเกษตรแปลงใหญ่แห่งนี้ ประกอบด้วย บ่อน้ำบาดาลที่มีระดับความลึกตั้งแต่ 100-120 เมตร พร้อมติดตั้งเครื่องสูบน้ำขนาด 5.5 แรงม้า จำนวน 4 บ่อ มีระบบพลังงานแสงอาทิตย์ขนาดไม่น้อยกว่า 5,120 วัตต์ จำนวน 4 ชุด เครื่องผลิตไฟฟ้าขนาด 10 กิโลวัตต์ ถังเหล็กเก็บน้ำ ขนาดความจุ 120 ลูกบาศก์เมตร จำนวน 2 ถัง พร้อมท่อกระจายน้ำ ซึ่งเป็นนวัตกรรมด้านการพัฒนาน้ำบาดาลของประเทศไทย ที่จะเป็นต้นแบบให้นำไปใช้ในการแก้ไขปัญหาภัยแล้ง และการขาดแคลนน้ำกับพื้นที่อื่นๆ โดยกลุ่มเกษตรกร ที่มีอยู่เดิมจะได้ขยายกลุ่มและขยายพื้นที่ทำกินได้มากขึ้น มีน้ำบาดาลใช้ในการเกษตรได้อย่างเพียงพอ
ทั้งนี้ รมว.ทส. ได้กำชับให้ผู้นำท้องถิ่นทำความเข้าใจกับพี่น้องประชาชนและกลุ่มเกษตรกรว่า การใช้น้ำบาดาลเพื่อการเกษตรแปลงใหญ่จะต้องช่วยกันดูแลรักษา และเน้นปลูกพืชใช้น้ำน้อย แต่ให้ผลผลิตที่สามารถจำหน่ายได้ราคาสูง เพราะเมื่อเกษตรกรมีรายได้มากขึ้น ก็จะสามารถเลี้ยงดูครอบครัว และช่วยยกระดับคุณภาพชีวิตในชุมชนได้อย่างทั่วถึง รวมถึงกล่าวทิ้งท้ายว่าจังหวัดเลยเป็นอีกหนึ่งจังหวัดที่มีความอุดมสมบูรณ์ ขอให้พี่น้องประชาชนทุกคนช่วยกันปลูกต้นไม้ ดูแลป่า เพื่อจะได้มีน้ำกินน้ำใช้ และรักษาสิ่งแวดล้อมให้คงอยู่ต่อไป
วันศุกร์ที่ 15 มกราคม 2564
ผลการปราบปรามผู้กระทำผิดกฎหมายสรรพสามิตประจำปีงบประมาณ พ.ศ. 2564 ระหว่างวันที่ 8 - 14 มกราคม 2564
ผลการปราบปรามผู้กระทำผิดกฎหมายสรรพสามิตประจำปีงบประมาณ พ.ศ. 2564 ระหว่างวันที่ 8 - 14 มกราคม 2564  พบการกระทำผิด จำนวน 750 คดี คิดเป็นเงินค่าปรับ 13.62 ล้านบาท
นายณัฐกร อุเทนสุต ผู้อำนวยการสำนักแผนภาษี รักษาการในตำแหน่งที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิดกฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ระบบภาษี ซึ่งที่ผ่านมา กรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิตโดยระดมกำลังเจ้าหน้าที่ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใส และ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2564 (ระหว่างวันที่ 8 - 14 มกราคม 2564) พบว่ามีการกระทำผิด จำนวน 750 คดี คิดเป็นเงินค่าปรับ 13.62 ล้านบาท โดยแยกเป็น สุรา จำนวน 410 คดี ค่าปรับ 3.43 ล้านบาท ยาสูบ จำนวน 212 คดี ค่าปรับ 3.99 ล้านบาท ไพ่ จำนวน 18 คดี ค่าปรับ 0.21 ล้านบาท น้ำมันและผลิตภัณฑ์น้ำมัน จำนวน 45 คดี ค่าปรับ 3.41 ล้านบาท น้ำหอม จำนวน 3 คดี จำนวน ค่าปรับ 0.09 ล้านบาท รถจักรยานยนต์ จำนวน 48 คดี ค่าปรับ 1.52 ล้านบาท และสินค้าอื่น ๆ จำนวน 14 คดี ค่าปรับ 0.97 ล้านบาท โดยมีของกลางแยกเป็นน้ำสุรา จำนวน 3,684.123 ลิตร ยาสูบ จำนวน 8,584 ซอง ไพ่ จำนวน 893 สำรับ น้ำมันและผลิตภัณฑ์น้ำมัน จำนวน 99,413.000 ลิตร น้ำหอม จำนวน 2,953 ขวด รถจักรยานยนต์ จำนวน 75 คัน
สรุปยอดรวมในปีงบประมาณ พ.ศ. 2564 ตั้งแต่วันที่ 1 ตุลาคม 2563 – 14 มกราคม 2564 พบว่ามีการกระทำผิด จำนวน 8,299 คดี คิดเป็นเงินค่าปรับ 152.04 ล้านบาท โดยแยกเป็น สุรา จำนวน 4,712 คดี ค่าปรับ 43.83 ล้านบาท ยาสูบ จำนวน 2,501 คดี ค่าปรับ 57.32 ล้านบาท ไพ่ จำนวน 197 คดี ค่าปรับ 2.11 ล้านบาท น้ำมันและผลิตภัณฑ์น้ำมัน จำนวน 313 คดี ค่าปรับ 19.64 ล้านบาท น้ำหอม จำนวน 35 คดี ค่าปรับ 1.62 ล้านบาท รถจักรยานยนต์ จำนวน 378 คดี ค่าปรับ จำนวน 9.96 ล้านบาท และสินค้าอื่น ๆ จำนวน 163 คดี ค่าปรับ 17.56 ล้านบาท โดยมีของกลางแยกเป็นน้ำสุรา จำนวน 172,124.428 ลิตร ยาสูบ จำนวน 195,939 ซอง ไพ่ จำนวน 12,562 สำรับ น้ำมันและผลิตภัณฑ์น้ำมัน จำนวน 593,626.000 ลิตร น้ำหอม จำนวน 82,188 ขวด รถจักรยานยนต์ จำนวน 542 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศ หรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ และจะมอบสินบนนำจับให้ ภายหลังจากคดีเสร็จสิ้นเรียบร้อยแล้ว”
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร/โทรสาร 0 2241 4778
วันศุกร์ที่ 15 มกราคม 2564
รอง นรม. อนุทินฯ ย้ำความร่วมมือไทย-ปากีสถาน พัฒนาสาธารณสุขต่อเนื่อง เร่งจัดหาวัคซีนโควิด-19 ให้เข้าถึงทุกภาคส่วน
รอง นรม. อนุทินฯ ย้ำความร่วมมือไทย-ปากีสถาน พัฒนาสาธารณสุขต่อเนื่อง เร่งจัดหาวัคซีนโควิด-19 ให้เข้าถึงทุกภาคส่วน
วันนี้ (15 มกราคม 2564) เวลา 09.00 น. ณ ห้องนารี 2 ตึกนารีสโมสร ทำเนียบรัฐบาล นายอะศิม อิฟติคัร อะห์มัด (H.E. Mr. Asim Iftikhar Ahmad) เอกอัครราชทูตสาธารณรัฐอิสลามปากีสถานประจำประเทศไทย เข้าเยี่ยมคารวะ นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ในโอกาสเข้ารับหน้าที่ ภายหลังเสร็จสิ้นการหารือ นางสาว ไตรศุลี ไตรสรณกุล รองโฆษกประจำสำนักนายกรัฐมนตรีสรุสรุปสาระสำคัญของการหารือ ดังนี้
รองนายกรัฐมนตรีฯ กล่าวต้อนรับและชื่นชมบทบาทการทำงานของเอกอัครราชทูตฯ สะท้อนให้เห็นถึงความสัมพันธ์อันดีระหว่างไทย-ปากีสถานที่มีมาอย่างยาวนาน ยืนยันว่าจะส่งเสริมความร่วมมือทวิภาคีให้ครอบคลุมทุกมิติมากยิ่งขึ้น โดยเฉพาะในช่วงสถานการณ์โควิด-19 ซึ่งไทยยินดีที่จะสนับสนุนและแลกเปลี่ยนประสบการณ์ด้านสาธารณสุขอย่างเต็มที่เพื่อร่วมกันแก้ไขปัญหาการแพร่ระบาดในขณะนี้
เอกอัครราชทูตฯ ขอบคุณที่รองนายกรัฐมนตรีให้เกียรติเข้าเยี่ยมคารวะในวันนี้ ซึ่งไทยและปากีสถานต่างเป็นพันธมิตรที่ดีต่อกันเสมอมา โดยในปี 2564 นี้ ถือเป็นวาระครบรอบ 70 ปีการสถาปนาความสัมพันธ์ทางการทูตระหว่างกัน พร้อมชื่นชมรัฐบาลไทยที่สามารถบริหารจัดการสถานการณ์การแพร่ระบาดของโควิด-19 ได้อย่างมีประสิทธิภาพ ซึ่งเชื่อมั่นว่าไทยจะสามารถแก้ไขปัญหาความท้าทายต่าง ๆ ที่เกิดขึ้นได้ โดยเฉพาะศักยภาพทางสาธารณสุขและการให้ความสำคัญกับวัคซีนป้องกันโควิด-19 ที่มีความก้าวหน้าอย่างต่อเนื่อง
ทั้งสองฝ่ายเห็นพ้องที่จะเพิ่มพูนความร่วมมือในด้านต่าง ๆ ให้มีผลเป็นรูปธรรมมากยิ่งขึ้น โดยเน้นหลักความเชื่อมโยงระหว่างประชาชนถึงประชาชน (People-to-people level) เพื่อให้เข้าถึงทุกระดับ อาทิ ด้านการส่งเสริมการท่องเที่ยววิถีพุทธและความร่วมมือทางวัฒนธรรม ซึ่งปากีสถานมีแหล่งวัฒนธรรมและโบราณคดีทางพุทธศาสนายุคอารยธรรมคันธาระ (Gandhara) เช่น เมืองตักสิลา ที่จะสามารถดึงดูดความสนใจจากนักท่องเที่ยวชาวไทยได้เป็นจำนวนมาก เนื่องจากทั้งสองประเทศมีประวัติศาสตร์และวัฒนธรรมทางพุทธศาสนาที่ใกล้เคียงกัน ด้านการค้าและการลงทุน ทั้งสองประเทศเห็นถึงศักยภาพที่จะขยายโอกาสทางการค้า ซึ่งเอกอัครราชทูตฯ ให้ความสนใจในเขตพัฒนาพิเศษภาคตะวันออก (EEC) และจะพิจารณาแนวทางส่งเสริมการค้าภายหลังสถานการณ์โควิด-19 คลี่คลาย อีกทั้งเห็นว่า ไทยเป็นพันธมิตรที่สำคัญของปากีสถานในอาเซียนและสามารถเป็นประตูเชื่อมโยงภูมิภาคเอเชียตะวันออกเฉียงใต้ได้ในอนาคต
โอกาสนี้ ทั้งสองฝ่ายได้หารือร่วมกันถึงการจัดการด้านสาธารณสุขในสถานการณ์โควิด-19 โดยเอกอัครราชทูตฯ กล่าวถึงสถานการณ์ในปากีสถานว่า รัฐบาลปากีสถานได้ใช้นโยบาย Smart lockdown เพื่อควบคุมการแพร่ระบาดให้สอดคล้องกับสถานการณ์ ขณะที่รองนายกรัฐมนตรีฯ เน้นย้ำถึงการให้ความสำคัญกับการควบคุมสถานการณ์การแพร่ระบาดและการพัฒนาและจัดหาวัคซีนป้องกันโควิด-19 เพื่อสร้างความมั่นคงด้านสุขภาพให้ประชาชนทุกภาคส่วนเข้าถึงได้ในระยะยาว อย่างไรก็ตาม ไทยจะต้องร่วมมือและแลกเปลี่ยนองค์ความรู้กับประเทศอื่น ๆ ควบคู่ไปด้วยเพื่อเพิ่มโอกาสในการรับการจัดสรร และการพัฒนาวัคซีน
วันอังคารที่ 19 มกราคม 2564
กระทรวงแรงงาน เตือนแรงงานต่างด้าว และนายจ้าง  ตรวจสอบข้อมูลบริษัทนำคนต่างด้าวเข้ามาทำงานกับนายจ้างในประเทศก่อนตัดสินใจให้ดำเนินการแทน
นายสุชาติ ชมกลิ่น รัฐมนตรีว่าการกระทรวงแรงงาน เตือนแรงงานต่างด้าว และนายจ้าง อย่าหลงเชื่อนายหน้าเถื่อน หลอกเดินเรื่องทำเอกสารต่อวีซ่า/ขออนุญาตทำงาน พร้อมเผยกระบวนการนายหน้าเถื่อนมีทั้งคนไทย และคนต่างด้าวหลอกลวงกันเอง โดยอาศัยความไม่รู้ข้อมูล
ชูความสะดวกสบายเป็นจุดขาย สร้างความเดือดร้อนช่วงสถานการณ์การแพร่ระบาดของโควิด - 19
นายสุชาติฯ กล่าวว่า รัฐบาลภายใต้การนำของพล.อ. ประยุทธ์ จันทร์โอชา นายกรัฐมนตรี และการกำกับดูแลของ พล.อ.ประวิตร วงษ์สุวรรณ รองนายกรัฐมนตรี ให้ความสำคัญกับการคุ้มครองแรงงานต่างด้าวให้ได้รับสิทธิประโยชน์ตามกฎหมายและมาตรฐานสากล และการเพิ่มประสิทธิภาพการตรวจแรงงานกลุ่มเสี่ยงและดำเนินคดีกับผู้กระทำความผิดเกี่ยวกับการละเมิดสิทธิแรงงานอย่างเข้มงวด เพื่อขจัดการค้ามนุษย์ให้หมดสิ้นไปจากประเทศไทยตามเจตนารมณ์ของรัฐบาล และยกระดับประเทศไทยสู่ Tier 1 ในปี 2564
“กระทรวงแรงงาน ให้ความสำคัญในการดูแลคุณภาพชีวิตและความปลอดภัยทั้งของผู้ใช้แรงงานไทย และแรงงานต่างด้าว อย่างเท่าเทียมกัน จึงขอเตือนให้แรงงานต่างด้าวหาข้อมูลที่ถูกต้องก่อนตัดสินใจใช้บริการนายหน้าที่อ้างว่า สามารถติดต่อกับหน่วยงานต่าง ๆ ทั้งในประเทศต้นทางของแรงงานต่างด้าว และหน่วยงานราชการไทย เพื่อดำเนินการเรื่องหนังสือเดินทาง การต่ออายุวีซ่า และใบอนุญาตทำงานได้ เนื่องจากปัจจุบันเกิดการแพร่ระบาดของโรคโควิด – 19 ระลอกใหม่ ทำให้ต้องมีมาตรการลดการเดินทางที่ไม่จำเป็น เว้นระยะห่างจากผู้อื่น เพื่อป้องกันการได้รับเชื้อ แรงงานต่างด้าวและนายจ้างจึงหันไปใช้บริการสาย/นายหน้าให้ดำเนินการแทน มีการเรียกเก็บค่าใช้จ่ายสูงเกินจริง และอาจถูกหลอกลวงได้ ซึ่งนายจ้างและแรงงานต่างด้าวสามารถตรวจสอบข้อมูลบริษัทนำคนต่างด้าวเข้ามาทำงานกับนายจ้างในประเทศที่ถูกกฎหมายกับกรมการจัดหางานได้“ รัฐมนตรีว่าการกระทรวงแรงงาน กล่าว
ด้านนายสุชาติ พรชัยวิเศษกุล อธิบดีกรมการจัดหางาน กล่าวว่า บริษัทนำคนต่างด้าวมาทำงานกับนายจ้างในประเทศ (บริษัทนำเข้า) ที่ได้รับอนุญาตจากกรมการจัดหางาน ปัจจุบันมีทั้งสิ้น 250 แห่ง เป็นผู้รับอนุญาตฯ ที่บริษัทตั้งอยู่ในกรุงเทพมหานคร 75 แห่ง และส่วนภูมิภาค 175 แห่ง (ข้อมูล ณ วันที่ 17 มกราคม 2564)
“กรมการจัดหางาน จะใช้มาตรการทางกฎหมายอย่างจริงจัง หากพบผู้กระทำผิด จะดำเนินคดีตามกฎหมายอย่างเคร่งครัด โดยผู้ที่หลอกลวงผู้อื่นว่าสามารถนำคนต่างด้าวมาทำงานกับนายจ้างในประเทศ หรือสามารถหาลูกจ้างซึ่งเป็นคนต่างด้าวให้กับนายจ้าง และโดยการหลอกลวงดังว่านั้น ได้ไปซึ่งเงินหรือทรัพย์สินหรือประโยชน์ อื่นใดจากผู้ถูกหลอกลวง จะต้องระวางมีโทษจำคุกตั้งแต่ 3 - 10 ปี หรือปรับตั้งแต่ 600,000 - 1,000,000 บาท ต่อคนต่างด้าว 1 คน หรือทั้งจำทั้งปรับ” อธิบดีกรมการจัดหางาน กล่าว
ทั้งนี้ สามารถตรวจสอบรายชื่อบริษัทนำคนต่างด้าวเข้ามาทำงานฯที่ได้รับอนุญาตจากกรมการจัดหางาน ได้ที่ www.doe.go.th หรือแจ้งเรื่องราวร้องทุกข์ ที่ถูกสาย/นายหน้าเถื่อนหลอกลวง สามารถติดต่อได้ที่สำนักงานจัดหางานจังหวัด สำนักงานจัดหางานกรุงเทพมหานครพื้นที่ 1-10 หรือ สายด่วนกระทรวงแรงงาน โทร.1506 กด 2 กรมการจัดหางาน ซึ่งมีการจัดล่ามในภาษากัมพูชา เมียนมา และอังกฤษ ให้บริการด้วย
วันอังคารที่ 19 มกราคม 2564
มาตรการช่วยเหลือค่าน้ำ-ค่าไฟ ผู้ได้รับผลกระทบจากโควิด-19
วันจันทร์ที่ 18 มกราคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเห็นชอบมาตรการบรรเทาภาระค่าใช้จ่ายด้านสาธารณูปโภคขั้นพื้นฐานแก่ประชาชนที่ได้รับผลกระทบจากการแพร่ระบาดของโรคโควิด-19 ระลอกใหม่ ด้วยการลดค่าน้ำประปา - ค่าไฟฟ้า เฉพาะบ้านที่อยู่อาศัยและกิจการขนาดเล็ก ไม่รวมส่วนราชการและรัฐวิสาหกิจ เป็นเวลา 2 เดือน มีผลตั้งแต่เดือน ก.พ. – มี.ค. 64 แบ่งเป็น ส่วนลดร้อยละ 10 สำหรับค่าน้ำประปา และใช้ไฟโดยไม่เสียค่าใช้จ่าย สูงสุดไม่เกิน 90 หน่วย/เดือน หากใช้ไฟเกิน 150 หน่วย/เดือน จะได้รับส่วนลดโดยใช้ค่าไฟฟ้าเดือนธ.ค. 63 เป็นฐาน ซึ่งมาตรการดังกล่าวจะช่วยบรรเทาความเดือดร้อนให้กับประชาชนผู้ใช้ไฟฟ้าและน้ำประปา กว่า 23 ล้านครัวเรือนทั่วประเทศ
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันอังคารที่ 19 มกราคม 2564
ธนาคารพาณิชย์ออกมาตรการช่วยเหลือลูกค้ารับมือ COVID-19 ระลอกใหม่
สมาคมธนาคารไทยและธนาคารพาณิชย์พร้อมออกมาตรการช่วยเหลือลูกค้ารายย่อยที่ได้รับผลกระทบจาก COVID-19 ระบาดระลอกใหม่ ตามแนวทางการช่วยเหลือลูกหนี้ของ ธปท. ล่าสุด
นายผยง ศรีวณิช ประธานสมาคมธนาคารไทย เปิดเผยว่า จากการแพร่ระบาดของโรคติดเชื้อไรวัสโคโรนา 2019 (COVID-19) ระลอกใหม่ในประเทศไทย สมาคมธนาคารไทยและธนาคารพาณิชย์ตระหนักถึงผลกระทบต่อระบบเศรษฐกิจ ลูกค้า และประชาชนทั้งทางตรงและทางอ้อม จึงพร้อมออกมาตรการช่วยเหลือลูกค้ารายย่อย เพื่อบรรเทาผลกระทบที่เกิดขึ้นตามแนวทางการช่วยเหลือลูกหนี้ของธนาคารแห่งประเทศไทย (ธปท.)
ทั้งนี้ ธปท. ได้ออกแนวทางการช่วยเหลือลูกหนี้ที่ได้รับผลกระทบจากการระบาดของ COVID-19 ระลอกใหม่ ดังนี้
1.ขยายเวลาให้ลูกหนี้รายย่อยสมัครรับความช่วยเหลือได้จนถึงวันที่ 30 มิถุนายน 2564 จากเดิมที่ครบกำหนดในวันที่ 31 ธันวาคม 2563
2.เปิดให้นายจ้างหรือเจ้าของกิจการสมัครขอรับความช่วยเหลือแทนลูกจ้างหรือพนักงานที่เป็นลูกหนี้ธนาคารได้ โดยต้องได้รับความยินยอมจากลูกหนี้ที่เป็นพนักงานหรือลูกจ้าง
สำหรับลูกค้ากลุ่มอื่นๆ เช่นลูกค้า SMEs และลูกค้าธุรกิจขนาดใหญ่ ธนาคารพาณิชย์พร้อมให้ความช่วยเหลือและผ่อนปรนเงื่อนไขตามความเหมาะสม โดยลูกค้าสามารถติดต่อกับธนาคารพาณิชย์ที่ใช้บริการ ผ่านช่องทางต่างๆ ทั้งสาขา เว็บไซต์ หรือ ติดต่อผ่าน call center ของแต่ละธนาคาร เพื่อหารือในรายละเอียดของมาตรการช่วยเหลือได้
“ธนาคารพาณิชย์พร้อมให้ความช่วยเหลือลูกค้าทุกกลุ่มอย่างต่อเนื่อง โดยนับตั้งแต่เกิดการระบาดของ COVID-19 ธนาคารพาณิชย์ได้ออกมาตรการช่วยเหลือลูกค้าอย่างรวดเร็ว และปรับมาตรการช่วยเหลือเป็นระยะ เพื่อให้สอดคล้องกับสถานการณ์ ทั้งมาตรการช่วยเหลือลูกค้าโดยทั่วไป มาตรการช่วยเหลือเฉพาะกลุ่ม และมาตรการปรับโครงสร้างหนี้ ซึ่งแต่ละธนาคารมีทั้งมาตรการที่เหมือนกันและแตกต่างกัน เพื่อให้เหมาะสมกับลูกค้าของแต่ละธนาคารที่ไม่เหมือนกัน ทำให้สามารถความช่วยเหลือลูกค้าได้อย่างตรงจุดและมีประสิทธิภาพ ดังนั้นภายใต้การกลับมาระบาดระลอกใหม่ มั่นใจได้ว่าธนาคารพาณิชย์ยังคงเดินหน้าช่วยหลือลูกค้าอย่างต่อเนื่อง เพื่อให้ลูกค้าและเศรษฐกิจของประเทศสามารถข้ามผ่านวิกฤติครั้งนี้ไปได้”
สมาคมธนาคารไทย
โทร. 0-2558-7500
วันอังคารที่ 19 มกราคม 2564
SME D Bank ดูแลลูกค้าเดิมต่อเนื่อง ออกสินเชื่อใหม่ ‘จ่ายดี มีเติม’ ช่วยเสริมสภาพคล่อง เดินหน้ากิจการก้าวข้ามวิกฤตโควิด-19
ME D Bank เคียงข้างดูแลลูกค้าเดิมต่อเนื่องให้ก้าวผ่านวิกฤตโควิด-19 ออกผลิตภัณฑ์สินเชื่อใหม่ “จ่ายดี มีเติม” เพื่อให้ลูกค้านำไปใช้ลงทุน ขยาย ปรับปรุง หมุนเวียนในธุรกิจเดิมที่เคยขอสินเชื่อไปแล้ว
ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank เคียงข้างดูแลลูกค้าเดิมต่อเนื่องให้ก้าวผ่านวิกฤตโควิด-19 ออกผลิตภัณฑ์สินเชื่อใหม่ “จ่ายดี มีเติม” เพื่อให้ลูกค้านำไปใช้ลงทุน ขยาย ปรับปรุง หมุนเวียนในธุรกิจเดิมที่เคยขอสินเชื่อไปแล้ว กำหนดคุณสมบัติสำหรับลูกค้าที่มีวงเงินสินเชื่อประเภทเงินกู้แบบมีระยะเวลา (Term Loan) และมีประวัติชำระหนี้ดี วงเงินกู้สูงสุดเท่ากับวงเงินเดิมทุกประเภทที่มีอยู่กับธนาคาร แต่ไม่เกิน 15 ล้านบาท คิดอัตราดอกเบี้ย กรณีหลักประกันตามที่ธนาคารกำหนด MLR+0.5 ตลอดอายุสัญญา ระยะเวลากู้ยืมนานสูงสุด 10 ปี กรณีที่ใช้ บสย. คิดอัตราดอกเบี้ย MLR+1.5 ตลอดอายุสัญญา ระยะเวลากู้ยืมนานสูงสุด 7 ปี สนใจติดต่อได้ที่สาขา SME D Bank ทั่วประเทศ หรือสอบถามข้อมูลเพิ่มเติมได้ที่ Call Center 1357
วันอังคารที่ 19 มกราคม 2564
ยกเว้นภาษีเงินได้บุคคลธรรมดา จาก 4 โครงการเยียวยาของรัฐบาล
วันอังคารที่ 19 มกราคม 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเห็นชอบยกเว้นภาษีเงินได้บุคคลธรรมดา ปีภาษี 2563 และ 2564 สำหรับผู้ที่ได้รับเงินสนับสนุนจากภาครัฐ ตามโครงการเยียวยาและฟื้นฟูผลกระทบจากโรคโควิด-19 ทั้ง 4 โครงการ คือ โครงการเราไม่ทิ้งกัน โครงการเราเที่ยวด้วยกัน โครงการกำลังใจ และโครงการคนละครึ่ง โดยคาดว่า จะช่วยลดภาระของประชาชน กระตุ้นการบริโภคภายในประเทศ ส่งผลดีต่อเศรษฐกิจ รวมถึงช่วยสนับสนุนภาคการท่องเที่ยว และภาคธุรกิจอื่นที่เกี่ยวข้อง เป็นเงินกว่า 30,300 ล้านบาท ดังนั้น ประชาชนจึงไม่ต้องกังวลว่าจะต้องเสียภาษีเงินได้ และไม่ส่งต่อข่าวบิดเบือนจนอาจเกิดความสับสน
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันอังคารที่ 19 มกราคม 2564
เคาะแผน E-commerce ชาติ ตั้งเป้า 5.35 ล้านล้าน
...
จากสถานการณ์โรคโควิด ส่งผลให้วิถีชีวิตเราเปลี่ยนไป
โดยเฉพาะการซื้อขายออนไลน์ที่เติบโตอย่างรวดเร็ว
ธุรกิจอีคอมเมิร์ซจึงตอบโจทย์ความต้องการของตลาด
.
แผนปฏิบัติการอีคอมเมิร์ซแห่งชาติ ปี 2564 - 2565
ได้รับการผลักดันเพื่อขับเคลื่อนการค้าออนไลน์อย่างเป็นรูปธรรม
ตั้งเป้าสร้างรายได้ในปี 2565 มูลค่า 5.35 ล้านล้านบาท
.
4 ยุทธศาสตร์ของแผนอีคอมเมิร์ซแห่งชาติ ประกอบด้วย
1) การพัฒนาแพลตฟอร์มตลาดออนไลน์ (e-Marketplace)
2) การพัฒนาสภาพแวดล้อมให้พร้อมรองรับ
การเติบโตของการค้าพาณิชย์อิเล็กทรอนิกส์
(Ecosystem and Enabling Factors)
.
3) การสร้างความเชื่อมั่นในธุรกรรมพาณิชย์อิเล็กทรอนิกส์
(Trust and Sustainability)
4) การพัฒนาผู้ประกอบการไทยให้สามารถใช้ประโยชน์
จากธุรกิจพาณิชย์อิเล็กทรอนิกส์ (Competency Building)
.
ควบคู่ไปกับการผลักดันการค้าออนไลน์รูปแบบต่าง ๆ เช่น
วันอังคารที่ 19 มกราคม 2564
ศอ.ปส.มท.แจ้งทุกจังหวัด-อำเภอทั่วประเทศ เฝ้าระวังการแพร่ระบาดยาเสพติด “เคนมผง”
ศอ.ปส.มท.แจ้งทุกจังหวัด-อำเภอทั่วประเทศ เฝ้าระวังการแพร่ระบาดยาเสพติด “เคนมผง”
วันนี้ (19 ม.ค. 64) นายสมคิด จันทมฤก รองปลัดกระทรวงมหาดไทยในฐานะโฆษกกระทรวงมหาดไทย เปิดเผยว่า ด้วยปรากฏข่าวสารการแพร่ระบาดของยาเสพติด“เคนมผง” ซึ่งมีส่วนผสมของคีตามีนและสารเสพติดชนิดต่าง ๆ เช่น ไดอาซีแพม (Diazepam) ไอซ์ เฮโรอีน ยาอีโคเคน เป็นต้น ทำให้ออกฤทธิ์รุนแรงเป็นอันตรายอย่างร้ายแรงต่อร่างกายผู้เสพและเพิ่มความเสี่ยงในการเสียชีวิต ซึ่งในเบื้องต้นพบการแพร่ระบาดของเคนมผงในพื้นที่กรุงเทพมหานคร เพื่อเป็นการเฝ้าระวังและป้องกันปราบปรามการแพร่ระบาดของยาเสพติดชนิดดังกล่าว กระทรวงมหาดไทยโดยศูนย์อำนวยการป้องกันและปราบปรามยาเสพติดกระทรวงมหาดไทย (ศอ.ปส.มท.) ได้แจ้งให้ศูนย์อำนวยการป้องกันและปราบปรามยาเสพติดจังหวัดและศูนย์ปฏิบัติการป้องกันและปราบปรามยาเสพติดอำเภอทั่วประเทศ กำชับเจ้าหน้าที่ผู้ปฏิบัติงานติดตามข่าวสารและเฝ้าระวังการแพร่ระบาดของเคนมผงอย่างใกล้ชิด
นายสมคิด จันทมฤก กล่าวเพิ่มเติมว่า กระทรวงมหาดไทยให้ความสำคัญและบูรณาการขับเคลื่อนการดำเนินงานป้องกันและปราบปรามยาเสพติดอย่างเข้มข้นต่อเนื่องในทุกพื้นที่ ทั้งนี้ หากพี่น้องประชาชนมีเบาะแสเกี่ยวกับเคนมผงและยาเสพติดอื่นในพื้นที่ สามารถแจ้งสายด่วนศูนย์ดำรงธรรม โทร. 1567 หรือสายด่วน ป.ป.ส. 1386 ตลอด 24 ชั่วโมง
วันอังคารที่ 19 มกราคม 2564
พระบาทสมเด็จพระเจ้าอยู่หัว และสมเด็จพระนางเจ้า ฯ พระบรมราชินี พระราชทานชุด PPE. 7 แสนชุดแก่บุคลากรการแพทย์
พระบาทสมเด็จพระเจ้าอยู่หัว และสมเด็จพระนางเจ้า ฯ พระบรมราชินี พระราชทานชุด PPE. 7 แสนชุดแก่บุคลากรการแพทย์
พระบาทสมเด็จพระเจ้าอยู่หัว และสมเด็จพระนางเจ้า ฯ พระบรมราชินี ทรงพระกรุณาโปรดเกล้าฯพระราชทานชุดอุปกรณ์ป้องกันส่วนบุคคล 7 แสนชุด ให้แก่กระทรวงสาธารณสุข สำหรับบุคลากรทางการแพทย์และสาธารณสุข ใช้ป้องกันการติดเชื้อโควิด 19 ขณะปฏิบัติหน้าที่ ดูแลประชาชน
วันนี้ (19 มกราคม 2564) นายอนุทิน ชาญวีรกูล รองนายกรัฐมนตรี และรัฐมนตรีว่าการกระทรวงสาธารณสุข นำนายแพทย์เกียรติภูมิ วงศ์รจิต ปลัดกระทรวงสาธารณสุข และคณะผู้บริหาร รับพระราชทานอุปกรณ์ทางการแพทย์ เบื้องหน้าพระบรมฉายาลักษณ์พระบาทสมเด็จพระเจ้าอยู่หัว ทรงฉายร่วมกับสมเด็จพระนางเจ้า ฯ พระบรมราชินี ณ อาคารกองกิจการในพระองค์ พระที่นั่งอัมพรสถาน และให้สัมภาษณ์ว่า พระบาทสมเด็จพระเจ้าอยู่หัว และสมเด็จพระนางเจ้า ฯ พระบรมราชินี ทรงพระกรุณาโปรดเกล้าฯพระราชทานชุดอุปกรณ์ป้องกันส่วนบุคคล (PPE) จำนวน 7 แสนชุด ให้แก่กระทรวงสาธารณสุข ซึ่งชุด PPE. มีความจำเป็นอย่างยิ่งต่อบุคลากรทางการแพทย์และสาธารณสุข ในการป้องกันการติดเชื้อไวรัสโควิด 19 ตามมาตรฐานองค์การอนามัยโลก ทำให้มีความปลอดภัยขณะปฏิบัติหน้าที่ ทั้งขณะให้การดูแลรักษาผู้ป่วย/ ผู้ติดเชื้อ การเก็บตัวอย่างเพื่อเฝ้าระวัง ค้นหาผู้ติดเชื้อเชิงรุก ซึ่งทำให้การป้องกันควบคุมโรคเป็นไปอย่างมีประสิทธิภาพ
นายอนุทินกล่าวต่อว่า สำหรับชุดอุปกรณ์ป้องกันส่วนบุคคล 7 แสนชุดที่ได้รับพระราชทาน ประกอบด้วย เสื้อคลุมแขนยาว (Isolation Gown) 4 แสนชุด ชุดสวมคลุมร่างกายชิ้นเดียว มีฮู้ดคลุมคอและศีรษะ (Coverall Gown)1 แสนชุด และเสื้อคลุมแขนยาวชนิดใช้ซ้ำได้ (Reusable Isolation Gown)2 แสนชุด โดยกระทรวงสาธารณสุข จะกระจายไปยังโรงพยาบาลในสังกัดสำนักงานปลัดกระทรวงสาธารณสุข กรมการแพทย์ กรมควบคุมโรค กรมสุขภาพจิต รวม 4.9 แสนชุด กรุงเทพมหานคร 7 หมื่นชุด และเครือข่ายโรงพยาบาลกลุ่มสถาบันแพทยศาสตร์แห่งประเทศไทย (UHOSNET) 1.4 แสนชุด